## Pravilnik o stručnom nadzoru nad radom stanica za tehnički pregled vozila

### NN 166/1998 (30.12.1998.), Pravilnik o stručnom nadzoru nad radom stanica za tehnički pregled vozila

# CENTAR ZA VOZILA HRVATSKE HRVATSKI AUTOKLUB

Na temelju članka 280. Zakona o sigurnosti prometa na cestama ("Narodne
novine" broj 59/96), te rješenja Ministarstva unutarnjih poslova Republike
Hrvatske broj 511-01-72-7693/7-93 od 5. kolovoza 1993. godine Nadzorni
odbor Centra za vozila Hrvatske na sjednici održanoj 17. prosinca 1998.
godine i Upravni odbor Hrvatskog autokluba na sjednici održanoj 17. prosinca
1998. godine, donijeli su

## **PRAVILNIK**

### **O STRUČNOM NADZORU NAD RADOM STANICA ZA TEHNIČKI PREGLED VOZILA**

I. OPĆE ODREDBE

Članak 1.

Ovim pravilnikom propisuju se način i uvjeti pod kojima se obavlja stručni
nadzor nad radom stanica za tehnički pregled vozila u kojima se obavlja
redovni i preventivni tehnički pregled vozila, registracija vozila i poslovi
koji su s time povezani, te izdavanje pokusnih pločica (u daljnjem tekstu:
stručni nadzor).

Članak 2.

Pravne osobe u čijem sastavu djeluju stanice za tehnički pregled vozila
dužne su postupati u skladu s odredbama Zakona o sigurnosti prometa na
cestama (u daljnjem tekstu: Zakon), podzakonskih propisa, te općih akata
i uputa koje donose stručne organizacije (Centar za vozila Hrvatske i Hrvatski
autoklub), a koje se odnose na tehnički pregled vozila, registraciju vozila
i poslove koji su s time povezani, te izdavanje pokusnih pločica kao i
druge poslove koji se obavljaju u stanicama za tehničke preglede.

Pravna osoba u čijem sastavu djeluje stanica za tehnički pregled vozila
je odgovorna ako u obavljanju poslova ne postupa u skladu sa Zakonom, podzakonskim
propisima, općim aktima, te uputama koje donose stručne organizacije.

Članak 3.

Stručni nadzor nad radom stanica za tehnički pregled vozila obavlja
Hrvatski autoklub.

Članak 4.

Stručni nadzor obavlja se redovnim i izvanrednim pregledima.

Stručni nadzor obavlja se redovnim pregledima prema programu redovnih
pregleda, koji donosi Hrvatski autoklub.

Članak 5.

Stručni nadzor obavit će se izvanrednim pregledom kada se ukaže potreba
da se pregled obavi izvan utvrđenog programa redovnih pregleda.

Članak 6.

Hrvatski autoklub obvezan je pismeno izvijestiti pravnu osobu koja obavlja
poslove tehničkih pregleda vozila o pojavama i radnjama ustanovljenim u
provođenju stručnog nadzora i učiniti joj dostupnim zapisnik o obavljenom
stručnom nadzoru.

Hrvatski autoklub obvezan je sve prijave građana ili zaposlenika koji
obavljaju poslove u stanicama za tehnički pregled vozila, a koje se odnose
na nestručno ili nesavjesno obavljanje poslova u pravnim osobama koje obavljaju
poslove tehničkih pregleda vozila, provjeriti i poduzeti odgovarajuće mjere,
a njihove podnositelje obavijestiti o poduzetim mjerama.

Članak 7.

Stručni nadzor obuhvaća:

1. pregled stanja objekata, poslovnih i drugih prostorija te stanja
i ispravnosti uređaja i opreme koja je u funkciji tehničkih pregleda, registracije
vozila i izdavanja pokusnih pločica

2. utvrđivanje i donošenje programa o redovnim, te odluka o izvanrednim
pregledima stanica za redovne i preventivne tehničke preglede vozila,

3. nadzor nad radom nadzornika tehničke ispravnosti vozila i referenata
u stanicama za tehnički pregled vozila u odnosu na primjenu i poštivanje
zakonskih i podzakonskih propisa te općih akata koji reguliraju tehničke
preglede vozila, registraciju vozila i izdavanje pokusnih pločica, kao
i posjedovanje ovlaštenja (licence), odnosno uspjeha na provjeri stručne
osposobljenosti od strane nadzornika,

4. kontrolu kvalitete obavljanja tehničkih pregleda i ispravnosti vozila
u stanicama za tehnički pregled vozila,

5. kontrolu provođenja propisanih radnih operacija za utvrđivanje tehničke
ispravnosti vozila,

6. nadzor pravilnosti naplate naknada za tehnički pregled vozila i drugih
poslova koji se obavljaju u stanicama za tehnički pregled vozila, te zakonitosti
postupanja s financijskim sredstvima koja se s naslova javne ovlasti prikupljaju
u stanicama za tehnički pregled vozila (cestarina, osiguranje i dr.), te
postupanja s financijskim sredstvima koja pripadaju stručnim organizacijama,

7. predlaganje provođenja preventivnih i drugih mjera za kvalitetnije
i funkcionalnije obavljanje poslova u stanicama za tehničke preglede vozila,

8. predlaganje Ministarstvu unutarnjih poslova izdavanja ovlaštenja
stanicama za tehnički pregled vozila za obavljanje poslova tehničkih pregleda,
registracije vozila i izdavanje pokusnih pločica,

9. podnošenje zahtjeva nadležnom tijelu za poduzimanje mjera i provođenje
nadzora nad zakonitosti rada stanica za tehnički pregled vozila, odnosno
organizacija koje obavljaju preventivni tehnički pregled vozila, te predlaganje
oduzimanja ovlaštenja za rad,

10. predlaganje oduzimanja ovlaštenja (licence) Ministarstva unutarnjih
poslova zaposlenicima koji nestručno obavljaju određene poslove u stanicama
za tehničke preglede,

11. kontrolu vođenja propisane dokumentacije i evidencije u stanicama
za tehničke preglede, te dostavu podataka nadležnim državnim organima i
stručnim organizacijama,

12. primanje i rješavanje pritužbi na rad stanica za tehnički pregled
vozila koje podnose građani ili zaposlenici koji u njima rade,

13. usklađivanje kriterija provedbe tehničkih pregleda i registracije
vozila među stanicama za tehničke preglede,

14. nadzor nad odnosom pravne osobe u čijem sastavu djeluje stanica
za tehnički pregled prema zaposlenicima stanice i primjenom općih akata
u odnosu na statusni i materijalni položaj zaposlenika stanica za tehnički
pregled,

15. obavljanje stručno-administrativnih poslova povezanih sa stručnim
nadzorom,

16. izdavanje potrebnih obrazaca u funkciji poslova stručnog nadzora,

17. imenovanje ovlaštenih stručnih nadzornika i izdavanje službene iskaznice
ovlaštenim stručnim nadzornicima za obnašanje poslova stručnog nadzora,
te vođenje evidencije o izdanim službenim iskaznicama,

18. obavljanje i drugih poslova koji se povjere rješenjem Ministarstva
unutarnjih poslova, odnosno poslova koji su povezani s poslovima stručnog
nadzora.

II. OVLAŠTENI STRUČNI NADZORNICI

Članak 8.

Stručni nadzor u pravnim osobama koje obavljaju tehnički pregled vozila,
obavljaju ovlašteni stručni nadzornici Hrvatskog autokluba.

Članak 9.

Stručne nadzornike ovlaštene za obavljanje stručnog nadzora imenuje
glavni tajnik Hrvatskog autokluba na vrijeme od dvije godine.

Nakon isteka roka iz stavka 1. ovog članka ista osoba može biti ponovno
imenovana za ovlaštenog stručnog nadzornika.

Ovlašteni stručni nadzornik može biti razriješen te dužnosti i prije
isteka roka iz stavka 1. ovog članka, ako se utvrdi da poslove stručnog
nadzora obavlja nedovoljno stručno, nedovoljno savjesno ili protivno odredbama
relevantnih propisa ili odredbama ovog pravilnika.

Rješenje o razrješenju iz stavka 3. ovog članka donosi glavni tajnik
Hrvatskog autokluba.

Članak 10.

Za ovlaštenog stručnog nadzornika može biti imenovana osoba koja ima
najmanje VI. stupanj stručne spreme prometnog, strojarskog, pravnog ili
ekonomskog smjera i ima najmanje pet godina radnog iskustva, te vozačku
dozvolu za upravljanje vozila "B" kategorije.

Članak 11.

Za ovlaštenog stručnog nadzornika može biti imenovan zaposlenik Hrvatskog
autokluba, a prema ukazanoj potrebi i osoba koja nije zaposlenik Hrvatskog
autokluba, a koja svojom stručnošću i znanjem može pridonijeti boljem obavljanju
stručnog nadzora.

III. PRAVA, OBVEZE I ODGOVORNOSTI OVLAŠTENOG STRUČNOG NADZORNIKA

Članak 12.

Ovlašteni stručni nadzornik u obavljanju poslova stručnog nadzora navedenih
u članku 7. ovog pravilnika, može obaviti i razgovore s pojedinim osobama
i poduzimati i druge radnje u skladu sa svrhom stručnog nadzora.

Pravne osobe koje obavljaju poslove tehničkih pregleda vozila dužne
su ovlaštenim stručnim nadzornicima omogućiti obavljanje poslova stručnog
nadzora, te uvid u svu potrebnu dokumentaciju.

Ukoliko pravna osoba koja obavlja poslove tehničkih pregleda vozila
postupi protivno odredbi stavka 2. ovog članka, ovlašteni stručni nadzornik
izvijestit će Hrvatski autoklub, koji će nadležnom organu pismenim putem
predložiti poduzimanje mjera.

Članak 13.

Hrvatski autoklub može obavljanje određenih stručno-tehničkih poslova
neophodnih za uspješno obavljanje poslova stručnog nadzora (ekspertize,
laboratorijska ispitivanja i sl.) povjeriti odgovarajućim znanstvenim ustanovama
ili pojedinim stručnjacima koji posjeduju odgovarajuća ekspertna znanja
i kvalifikacije.

Članak 14.

Prilikom obavljanja poslova stručnog nadzora ovlašteni stručni nadzornik
dužan je čuvati službenu, vojnu ili državnu tajnu.

Pravna osoba koja obavlja poslove tehničkih pregleda vozila dužna je
ovlaštenog stručnog nadzornika upozoriti što se po propisima, odnosno njezinim
općim aktima smatra tajnim podatkom.

Članak 15.

Ovlašteni stručni nadzornici prilikom obavljanja stručnog nadzora imaju
i obvezu preventivnog djelovanja.

U okviru preventivnog djelovanja ovlašteni stručni nadzornici:

pružaju pomoć i daju stručne upute u provedbi propisa i mjera,

ukazuju na posljedice nestručnog i nesavjesnog rada,

iniciraju i organiziraju održavanje sastanaka, konzultacija i dogovora
sa zaposlenicima pravnih osoba koje obavljaju poslove tehničkih pregleda
vozila o pitanjima koja su od interesa za stručno obavljanje poslova,

poduzimaju i druge mjere i akcije u cilju stručnog i kvalitetnog obavljanja
poslova.

Članak 16.

Ovlašteni stručni nadzornici samostalni su u svom radu, a osobno su
odgovorni za svoj rad neposrednom rukovoditelju i glavnom tajniku Hrvatskog
autokluba.

Članak 17.

Hrvatski autoklub osigurava samostalnost u radu ovlaštenih stručnih
nadzornika i poduzima mjere kojima se osigurava zaštita ovlaštenih stručnih
nadzornika od nezakonitih utjecaja na njihov rad.

Ovlašteni stručni nadzornici obvezni su obavijestiti neposrednog rukovoditelja
i glavnog tajnika Hrvatskog autokluba o pokušajima nezakonitih utjecaja
na njihov rad.

Članak 18.

Upravni odbor Hrvatskog autokluba najmanje jednom godišnje razmatra
izvješća o stanju i funkcioniranju djelatnosti stručnog nadzora, značajnim
pojavama u obavljanju stručnog nadzora, te poduzme mjere za poboljšanje
rada i stručnog nadzora.

Izvješće iz stavka 1. ovog članka dostavlja se Centru za vozila Hrvatske.

IV. ZAPISNIK O IZVRŠENOM STRUČNOM NADZORU I PODUZIMANJU MJERA

Članak 19.

O izvršenom stručnom nadzoru, utvrđenom stanju te o predloženim i poduzetim
mjerama, ovlašteni stručni nadzornik obvezno sastavlja zapisnik.

Članak 20.

Primjerak zapisnika o izvršenom stručnom nadzoru uručuje se pravnoj
osobi koja obavlja poslove tehničkih pregleda vozila, kod koje je izvršen
pregled.

Članak 21.

Pravna osoba u čijem sastavu djeluje stanica za tehnički pregled vozila
ima pravo u roku od osam dana po primitku zapisnika o izvršenom stručnom
nadzoru uložiti prigovor na njegov sadržaj, ako smatra da zapisnik sadrži
netočne podatke i ocjene, koje su od bitnog utjecaja na predložene mjere.

Prigovor iz stavka 1. ovog članka podnosi se Hrvatskom autoklubu.

Hrvatski autoklub obvezan je u roku 15 dana od dana ulaganja prigovora
odlučiti o osnovanosti prigovora.

Radi utvrđivanja osnovanosti prigovora na zapisnik o izvršenom stručnom
nadzoru glavni tajnik Hrvatskog autokluba može narediti da se unutar roka
iz stavka 3. ovog članka izvrši ponovni stručni nadzor nad radom pravne
osobe koja obavlja poslove tehničkih pregleda vozila, a koja je uložila
prigovor.

Članak 22.

Činjenice i ocjene u postupku obavljanja stručnog nadzora smatraju se
utvrđenima zapisnikom o izvršenom stručnom nadzoru ako na zapisnik nije
uložen prigovor, odnosno ako je zapisnik potvrdio glavni tajnik Hrvatskog
autokluba odlučujući o osnovanosti prigovora na njegov sadržaj.

Članak 23.

Nakon sastavljanja zapisnika ovlašteni stručni nadzornik može prema
ukazanoj potrebi obaviti razgovor s rukovoditeljem stanice za tehnički
pregled vozila i drugim zaposlenicima koji obavljaju poslove tehničkih
pregleda vozila, a i s odgovornom osobom pravne osobe koja obavlja poslove
tehničkih pregleda vozila.

Prilikom obavljanja razgovora ovlašteni stručni nadzornik dužan je upoznati
prisutne o utvrđenom stanju, raspraviti sporna pitanja i upozoriti na nedostatke
u radu, te obrazložiti mjere koje se predlažu zapisnikom.

Članak 24.

U zapisniku o pregledu potrebno je navesti utvrđene nedostatke, a obavezno
se predlože poduzimanje potrebnih mjera te rokova za otklanjanje utvrđenih
nedostataka.

Primjerak zapisnika dostavlja se Centru za vozila Hrvatske.

Članak 25.

Ako pravna osoba u čijem sastavu djeluje stanica za tehnički pregled
vozila ne postupi u skladu sa zahtjevima i rokovima utvrđenim zapisnikom
o stručnom nadzoru, Hrvatski autoklub će zatražiti od nadležnog organa
poduzimanje mjera propisanih za nadzor nad zakonitošću rada stanica za
tehnički pregled vozila.

Uz zahtjev iz stavka 1. ovog članka prilaže se zapisnik o stručnom nadzoru
i ostala potrebna dokumentacija.

V. SLUŽBENA ISKAZNICA

Članak 26.

Ovlaštenim stručnim nadzornicima izdaje se službena iskaznica kojom
dokazuju pravo obavljanja stručnog nadzora nad radom pravnih osoba koje
obavljaju poslove tehničkih pregleda vozila.

Službena iskaznica je u povezu žute boje, veličine 6 x 10 cm, čiji sadržaj
je otisnut uz ovaj pravilnik i čini njegov sastavni dio.

Službenu iskaznicu izdaje Hrvatski autoklub.

O izdanim službenim iskaznicama vodi se evidencija u Hrvatskom autoklubu.

Članak 27.

Ako ovlašteni stručni nadzornik izgubi službenu iskaznicu ili na drugi
način ostane bez nje, dužan je o tome odmah obavijestiti neposrednog rukovoditelja
i glavnog tajnika Hrvatskog autokluba, radi pokretanja postupka za brisanje
iz evidencije nestale službene iskaznice, te izdavanja nove.

U slučaju razrješenja dužnosti ovlaštenog stručnog nadzornika, on je
obvezan službenu iskaznicu vratiti Hrvatskom autoklubu radi poništavanja.

Osobe koje Hrvatski autoklub angažira po ukazanoj potrebi za obavljanje
poslova stručnog nadzora dobivaju službenu iskaznicu, koju vraćaju nakon
što potreba za njihovim angažiranjem prestane.

VI. ZAVRŠNE ODREDBE

Članak 28.

Stupanjem na snagu ovog pravilnika prestaje važiti Pravilnik o stručnom
nadzoru nad radom stanica za tehnički pregled vozila što ga je Nadzorni
odbor Centra za vozila Hrvatske usvojio dana 19. travnja 1995. godine,
a Upravni odbor Hrvatskog autokluba dana 9. svibnja 1995. godine.

Stupanjem na snagu ovog pravilnika odredbe Pravilnika o modernizaciji
stanica za tehnički pregled vozila (Stručni bilten broj: 01-2 od 31. prosinca
1995. godine) primjenjuju se na način i pod uvjetima utvrđenim tim Pravilnikom.

Članak 29.

Ovaj pravilnik objavljuje se u stručnom biltenu stručnih organizacija.

Ovaj pravilnik stupa na snagu i primjenjuje se osmog dana od dana objave
u "Narodnim novinama".

I/1 broj: 2274-1/98                                                                  Broj:
8585
Zagreb, 18. prosinca 1998.                                                      Zagreb,
18. prosinca 1998.
CENTAR ZA VOZILA HRVATSKE                                     HRVATSKI
AUTOKLUB

Predsjednik                                                                             Predsjednik

Nadzornog odbora                                                                  Upravnog
odbora
**Ivan Babovac,** **dipl. ing.,** v. r.                                                **Tomislav
Družak,** **dipl. oec.,** v. r.

Pravilnik, NN 166/1998-2051